Source: https://www.deti.sk/sme_rodicia/0/clanok/po-rozvode-ako-na-hojdacke-tahanice-kvoli-striedavke
Timestamp: 2019-08-22 22:49:54+00:00
Document Index: 4922184

Matched Legal Cases: ['súd ', 'súd ', 'súd ', 'súd ', 'súd ', 'Súd ', 'súd ']

Čo si všíma súd pri žiadosti o "striedavku"? | DETI.SK | Najlepšia stránka života
Po rozvode ako na hojdačke: Ťahanice kvôli „striedavke“
Zaujíma vás ako prebieha súdny spor o „striedavke?" Advokátka Miroslava Dobrotková odpovedá na otázky rodičov, ktorí sa aj po rozvode prípadne rozchode chcú o práva a povinnosti pri výchove dieťaťa deliť rovnakým dielom.
„V ideálnom prípade sa rodičia na striedavej starostlivosti dohodnú a v rámci konania navrhnú súdu, aby ich dohodu schválil. Takéto súdne konanie potom prebehne pomerne rýchlo a v zásade sa môže vyriešiť na prvom pojednávaní,“ hovorí Miroslava Dobrotková, advokátka z AK Zahradnikova.SK.
Oveľa častejšie sa však rodičia o starostlivosť o dieťa sporia. „Platí, že ak má aspoň jeden z rodičov záujem o striedavú starostlivosť, súd je povinný zisťovať, či je „striedavka“ v najlepšom záujme dieťaťa, teda či táto forma starostlivosti je pre dieťa lepšia ako výlučná starostlivosť jedného rodiča,“ hovorí Dobrotková.
Námietky rodičov
Otázok, ktoré je možné v konaní riešiť, je veľa a závisia od toho, čo je predmetom sporu medzi rodičmi, alebo čo je dôvodom nesúhlasu jedného z rodičov so striedavou starostlivosťou. „Spravidla rodičia namietajú, že druhý rodič sa o dieťa až do vzniku konfliktu v manželstve či v partnerstve nezaujímal a o dieťa sa veľmi nestaral. Toto tvrdenie, aj keby bolo pravdivé, nie je samo o sebe dôvodom pre zamietnutie ’striedavky‘. Samotná skutočnosť, že rodič prejavil záujem o širší kontakt s dieťaťom, je v prospech rodiča. Dôležitejšie je, či rodič myslí svoj záujem o striedavú starostlivosť vážne, či sa skutočne chce o dieťa starať v takom širokom rozsahu, alebo či jeho motiváciou je skôr snaha ušetriť na výživnom alebo pokračovať v konflikte s druhým rodičom,“ hovorí advokátka. Podľa nej nie je napríklad pravdepodobné, že súd zverí dieťa do striedavej starostlivosti, ak bolo dieťa dlhšie obdobie od druhého rodiča izolované a nie je navyknuté s ním tráviť čas a prespávať u neho, bez ohľadu na to, kto túto situáciu zapríčinil.
Ďalšie posudky súdu
„Ďalej súd posudzuje, či odpor druhého rodiča voči ’striedavke‘ vychádza z úprimného a odôvodneného presvedčenia, že ’striedavka‘ pre dieťa nie je vhodná, alebo je dôvodom snaha dosiahnuť čo najvyššie výživné alebo ublížiť ex-partnerovi tým, že mu bude obmedzený prístup k dieťaťu. Ďalej sa zisťuje, či obaja rodičia vedia reálne a osobne starostlivosť o dieťa zabezpečiť, a to počnúc takými samozrejmými vecami, ako je denný režim dieťaťa, pravidelná a vyvážená strava, riadna dochádzka do školy, a končiac podporou aktivít dieťaťa, jeho talentu a podobne,“ hovorí Dobrotková.
Pre dieťa je totiž najlepšie, aby bolo v starostlivosti rodiča, nie tretej osoby, a preto, ak napríklad rodič trávi veľa času v práci a nie je ochotný svoje aktivity obmedziť ani kvôli dieťaťu, starostlivosť sústavne a dlhodobo supluje tretími osobami (starými rodičmi alebo vychovávateľkou), potom je lepšie, aby bolo dieťa vo výlučnej starostlivosti druhého rodiča.
Čo si súd všíma?
„Súd tiež z pozorovania správania sa rodičov na pojednávaní, ako aj z ich písomného prejavu zisťuje, či sú rodičia schopní a ochotní komunikovať spolu aspoň v prítomnosti dieťaťa racionálne, bez zvyšovania hlasu, vzájomného sa obviňovania, či používania invektív. Zhadzovanie osoby rodiča, zvaľovanie viny za rozpad vzťahu iba na druhého, či spochybňovanie jeho charakteru a výchovných schopností nie je spravidla dobrým spôsobom, ako presvedčiť súd, že striedavá starostlivosť je tou najlepšou voľbou. Taktiež nie je vhodné detailné rozoberanie každého konfliktu, ktoré sa vo vzťahu rodičov v minulosti vyskytli,“ hovorí advokátka a dodáva: „Čím viac vecí je súd nútený v konaní riešiť, tým dlhšie trvá samotné konanie. Nie je výnimkou, že tieto konania v súčasnosti trvajú aj niekoľko rokov.“
Vydané 21.3.2018 o 13:05